**הודעה לעיתונות : תערוכה במימון המענק לתערוכות מבוססות מחקר של העמותה לחקר אמנות נשים ומגדר בישראל**

העמותה לחקר אמנות נשים ומגדר פרסמה בסוף 2021 קול קורא למענק עבור תמיכה בתערוכות אמנות קבוצתיות ומבוססות מחקר, העוסקות בנושאים ההולמים את מטרות העמותה . הוגשו לעמותה הצעות רבות, עובדה המעידה על שדה מחקר פעיל ופורה בנושא אמנות ומגדר בישראל. בתום תהליך שיפוט דו שלבי ותוך כדי דיאלוג פורה עם האוצרת ברוח ערכי הפמיניזם, נבחרה הצעתה של ד"ר שחר מרנין-דיסטלפלד לקבל את המענק על סך 25,000 שקל לתערוכה "*נושאות החותם: טראומה, מגדר והדור השני*" בגלריה "על הצוק", נתניה. חברי הועדה הבוחרת: סבטלנה ריינגולד, רולא חורי, ד"ר דוד שפרבר, ד"ר מעין אמיר, וכן ד"ר סיון רג'ואן שטאנג - משקיפה מטעם העמותה.

**מנימוקי הועדה:**

הצעתה של מרנין-דיסטלפלד עונה על דרישות הקול קורא ומטרות העמותה. זוהי תערוכה קבוצתית המתבססת על עבודת מחקר ועוסקת באמנות נשים של ה"דור השני" לשואה. היא תציג גוף עבודות של שש אמניות ותתמקד בפרספקטיבה מגדרית ובמחשבה הפמיניסטית במטרה לייצר ידע ייחודי, שאינו בהכרח תואם לקטגוריות קיימות. התערוכה תבליט את משמעותיות המשא על כתפיהן של האמניות בנות ה"דור השני" לשואה תוך התמקדות במושגים מהתיאוריה הפמיניסטית. ההצעה מגוונת מבחינת המדיה, הטכניקות והסגנונות וכוללת: ציור, תחריט, פיסול, מיצב, רקמה ורדי מייד ובדרך זו מייצרת רב-שכבתיות חומרית.

החידוש שהביא הפמיניזם לאמנות העוסקת בשואה קשור בקשר הדוק למחקר האקדמי שנוצר בשנות השמונים של המאה הקודמת שהתמקד בהיסטוריה של נשים בשואה ובהתנסות הייחודית שלהן בתקופה זו. נקודת המבט המגדרית בחקר השואה עוררה פעמים רבות התנגדויות וחששות ולכן פרספקטיבה זו עדיין אינה מקובלת לדיון בזוועות השואה, ועוד פחות בנוגע ל"דור השני" לשואה. אשר על כן הועדה מצאה את התערוכה כהצעה משמעותית שיכולה להרחיב את התחום.

העמותה לחקר אמנות נשים ומגדר היא גוף עצמאי שקם על מנת לתת תוקף לפעילותן ויצירתן של נשים אמניות ושל אמנות מבוססת מגדר בשיח האקדמי והציבורי בישראל, וזאת באמצעות עידוד המחקר בנושא ויצירת מגוון פלטפורמות לקידומו. העמותה דוגלת בהסרת חסמים ומנגנוני דיכוי והדרה על רקע מגדר, גזע/אתניות, מיניות, לאומיות, דת, גיל ומעמד; בקידום צדק חלוקתי של משאבים בתחום האמנות ומחקרה, ובעיקרון המגוון והייצוג ההולם של הקבוצות השונות המרכיבות את החברה בישראל. על כן, העמותה רואה במחקר על אודות אמנות נשים ומגדר והפצתו, מהלך שיתרום לשינוי המערך החברתי-תרבותי בישראל.

**פרטי הצעה הזוכה: נושאות החותם: טראומה, מגדר והדור השני**

**אוצרת: ד"ר שחר מרנין-דיסטלפלד**

**אמניות משתתפות:** מירי אברמסון, נאוה ט. ברזני, שרית לילה האס, מירה חרמוני-לוין, דניאלה מלר, רחל נמש, עדינה קיי, אתי צ'כובר.

**אירוע הפתיחה והשקת הקטלוג:** יום שישי 21.4.23 בשעה 11:00

**שיח גלריה:** יום שישי 12.5.23 בשעה 11:00

**תקציר התערוכה:** לקראת יום השואה והגבורה תיפתח ב"גלריה על הצוק" בנתניה תערוכה קבוצתית בנושא דור שני לשואה מנקודת מבט מגדרית. שמונה אמניות יציגו, כל אחת, פיסת יצירה ממכלול יצירתה, הנוגע בחוויית הזהות הקשורה בטראומת הדור השני. התערוכה תתמקד בביטויים שהממד המגדרי בולט בהם: האמנית בדמות הילדה שהייתה בעבר, היבטים הקשורים בגוף ובנראות, ביחסים עם ההורים שורדי השואה – בעבר ובהווה ובשחזור מרחבי הטראומה של היומיום - עולם הילדות, הבית, המשחקים, הדמיון, האימה.

האמניות המשתתפות מציגות מפת הצטלבויות מגוונת של תרבויות, גיל, מיקום בשדה האמנות ומיקום גיאוגרפי. במיוחד בולט המגוון הרב-תרבותי של הדור השני, ובכלל זה ארצות אירופה השונות וכן ארצות צפון אפריקה אשר היו נתונות תחת הכיבוש הנאצי במהלך מלחמת העולם השנייה. כמו כן האמניות מייצגות טווח גילאים רחב - מהעשור החמישי לחייהן ועד השמיני, ומגיעות מכל קצווי הארץ בהם הן פעילות בשדה האמנות. התערוכה תכלול מקבץ עבודות קיים לצד עבודות חדשות שנוצרו במיוחד.